JMART แจ่ม! Q2/59 มีกำไร 102.02 ลบ. โต 104% ปันผลหุ้น-เงินสด
JMART แจ่ม! Q2/59 มีกำไร 102.02 ลบ. โต 104% ปันผลหุ้น-เงินสด
15 ส.ค. 2559

บริษัท เจ มาร์ท จำกัด (มหาชน) หรือ JMART รายงานผลการดำเนินงานไตรมาส 2/59 สิ้นสุดวันที่ 30 มิ.ย.59 (รวมบริษัทย่อย) มีกำไรสุทธิ 102.02ล้านบาท หรือมีกำไรสุทธิ 0.19 บาทต่อหุ้น เพิ่มขึ้น 104.44% จากช่วงเดียวกันของปีก่อนที่มีกำไรสุทธิ 49.90ล้านบาท หรือมีกำไรสุทธิ 0.10 บาทต่อหุ้น
โดยผลการดำเนินงานมีกำไรเพิ่มขึ้น เนื่องจากรายไดที่เพิ่มขึ้น อีกทั้งบริษัทยังสามารถบริหารจัดการต้นทุนขายได้ค่อนข้างดี
ขณะที่ผลการดำเนินงานช่วง 6 เดือนแรกมีกำไรสุทธิ 191.12 ล้านบาท หรือ 0.36 บาทต่อหุ้น เพิ่มขึ้น 54.87% จากช่วงเดียวกันของปีก่อนที่มีกำไรสุทธิ 123.41 ล้านบาท หรือ 0.24 บาทต่อหุ้น
นอกจากนี้ ได้ประกาศจ่ายปันผลงวดดำเนินงานวันที่ 1 ม.ค. 2559 ถึงวันที่ 30 มิ.ย. 2559 เป็นเงินสดจำนวน 0.20 บาทต่อหุ้น และจ่ายปันผลเป็นหุ้นอัตรา (หุ้นเดิม :หุ้นปันผล) 5:1 โดยจะขึ้นเครื่องหมาย XD ไม่ได้รับสิทธิปันผลในวันที่ 20 ต.ค. 2559และกำหนดจ่ายเงินปันผลในวันที่ 10 พ.ย. 2559